Tove Videbæk (KD), 2004-03-10:
Trafikministeren har givet os et overblik over Ørestadsselskabets opbygning og virke.
Vi ved, at vi har en moderne metro i København, og den finansielle hovedidé i projektet var jo, at metroen skulle anlægges og finansieres via værdiforøgelse af Ørestadens areal samt overskuddet fra driften.
Det kan naturligvis diskuteres og er også blevet diskuteret, hvor fornuftigt det egentlig var at gøre det på den måde. Projektet har været udsat for fordyrelser, bl.a. på grund af forsinkelser, nedgravning, miljøforbedringer og driftsforstyrrelser osv., som vi også har hørt i dag.
Der har været problemer med selskabet, både vedrørende økonomi og drift osv., og jeg kan i hvert fald sige her, at Kristendemokraterne ønsker fuld gennemsigtighed vedrørende både styringen af og økonomien i Ørestadsselskabet.
Der må selvfølgelig findes frem til rammer, der sikrer gennemsigtighed af selskabets virke i fremtiden, som ministeren også var inde på.
For at etablere de nødvendige rammer er der derfor sat et arbejde i gang sammen med Københavns Kommune om de styringsmæssige rammer for Ørestadsselskabet.
Det gælder både styringsredskaber samt overvejelser om organisatoriske ændringer af Ørestadsselskabet.
Vi er også blevet orienteret om i dag, at der er konstruktive drøftelser i gang mellem Københavns Kommune, Trafikministeriet og selskabets ledelse om belysningen af en eventuel ændring af de styringsmæssige rammer, så de kan blive tilrettelagt mere hensigtsmæssigt og målrettet præcist mod de ret forskellige opgaver, som drejer sig om metrodrift og arealudvikling.
Der tænkes allerede på en opsplitning af Ørestadsselskabets aktiviteter i henholdsvis et selskab med arealudvikling og et selskab med metrodrift.
Vi har også hørt i løbet af debatten, at Socialdemokraterne har bedt om en økonomisk og en teknisk oversigt.
Den skal fremlægges i marts måned, og jeg vil sige, at den glæder vi os til at se.
Det, der står i forslaget til vedtagelse, er det, som jeg egentlig forstår at Socialdemokraterne allerede har bestilt. Samtidig ønsker man at holde fast ved udarbejdelse af kvartalsregnskaber i stedet for halvårsregnskaber, som det ellers ønskes i forslaget.
Når talen er om drift af metroen og manglende salg af billetter til metroen, synes jeg da, det er glædeligt, at man i går i den lokale presse kunne læse, at mellem 150.000 og 200.000 passagerer i løbet af dagen benyttede metroen til det nye indkøbscenter i Ørestaden; det var da noget, der ville noget.
Men vi står p.t. i en situation, hvor vi kan konstatere, at de rammer, der er sat op for selskabet, ikke længere er tidssvarende med selskabets overgang til driftsfasen.
Derfor er det positivt, at der nu er taget initiativ til både belysning af styringsmæssige rammer, eventuel reorganisering og eventuel opsplitning af selskabet, fuld gennemsigtighed og fortsatte kvartalsregnskaber.
Lad os derfor håbe, eller jeg vil nærmere sige forlange, at driften af metroen snart bliver mere stabil, og lad os håbe, at succesen med passagertallet i metroen i går ikke blot er en enlig svale.
Da det meste af det, som ønskes i forslaget til vedtagelse, faktisk allerede er iværksat, og vi allerede nu får kvartalsregnskaber, mens man i forslaget ønsker halvårsregnskaber, kan Kristendemokraterne ikke støtte forslaget, men vil stemme hverken for eller imod det.
Jeg kan da nemt forestille mig, at der er folk, der vælger motorvejen fra i øjeblikket og tager parallelvejene, fordi der simpelt hen er alt for meget kø og det går alt for langsomt på motorvejen.
Jeg kan sige, at da jeg selv boede i Roskilde, valgte jeg også motorvejen fra, når jeg skulle ind til København, fordi det simpelt hen somme tider var ufremkommeligt om morgenen.
Jeg gjorde så det, at jeg i sidste ende valgte motorvejen fra og tog den kollektive trafik, så det synes jeg jo også gerne jeg vil indsparke her, at samtidig med, at vi bygger motorveje og udvider motorveje,
skal vi jo bestemt også opprioritere den kollektive trafik, men det tager vi jo så en anden dag her i Folketinget.